**INFORMATIVNI LIST**

**ZAPOŠLJAVANJE OSOBA S INVALIDITETOM**

Postoje poslovne pogodnosti kada zaposlite osobu s invaliditetom — pogodnosti koje su veće od popunjavanja radnog mjesta. Ove pogodnosti dokazuju i australske i međunarodne studije. Radnici s invaliditetom su:

* Pouzdani – osobe s invaliditetom uzimaju manje slobodnih dana, manje bolovanja i imaju višu stopu zadržavanja od drugih radnika.
* Produktivni –kada se zaposle na odgovarajuće radno mjesto, osobe s invaliditetom obavljaju radne zadaće isto tako dobro kao i drugi radnici.
* Jeftini – troškovi njihovog zapošljavanja, osiguranja i obeštećenja su niži. U usporedbi s ostalim radnicima, osobe s invaliditetom imaju manje incidenata i nesreća na radu za koje podnose zahtjev za obeštećenje.
* Dobri za tvrtku- Osobe s invaliditetom izgrađuju snažne veze sa strankama i podižu moral i odanost osoblja tako što pomažu u kreiranju raznovrsnosti radne snage. Postoje realne uštede uslijed smanjenja troškova za zamjenu radnika, zapošljavanje i ponovnu obuku. Zapošljavanje osoba s invaliditetom doprinosi sveukupnoj raznolikosti organizacije. To poboljšava imidž organizacije među osobljem, strankama i u zajednici, a to sve ima pozitivan utjecaj i na robnu marku tvrtke. Zapošljavanje osoba s invaliditetom je dobar način za promidžbu tvtke.

**Postupanje u otkrivanju invaliditeta**  
Vaš zaposlenik može sam odlučiti želi li vam reći da ima invaliditet. Ne postoji zakonska obveza da vam zaposlenik to kaže, osim ako invaliditet ne utječe na njegovu sposobnost za obavljanje posla.

Informacije o invaliditetu zaposlenika sadržavaju osjetljive osobne podatke. Ukoliko vam zaposlenik otkrije svoj invaliditet, morate razmotriti mogućnost obuke ili mogućnost razumne prilagodbe radnog mjesta s obzirom na njihove radne potrebe.

**Fleksibilnost na radnom mjestu**  
Fleksibilnost na radnom mjestu može pomoći vašoj organizaciji da privuče i zadrži radnike, uključujući osobe s invaliditetom.

Ukoliko morate napraviti promjene na radnom mjestu ili kupiti posebnu opremu za radnika s invaliditetom, vaše troškove možda može pokriti fond pod nazivom Employment Assistance Fund (EAF – Fond za pomoć pri zapošljavanju).  
  
Možete saznati više o fondu EAF i zapošljavanju osoba s invaliditetom preko JobAccess-a na www.jobaccess.gov.au ili možete nazvati JobAccess savjetnika na 1800 464 800 ‑ pozivi sa mobitela se naplaćuju po višoj tarifi.